FSCA gaan OB-verslag oor grootbaas betwis | Netwerk24
Deur Nellie Brand-Jonker 02 April 2019 19:12
Die Gedragsowerheid vir die Finansiëledienstesektor (FSCA) sê hy gaan die openbare beskermer (OB) se verslag oor sy voorganger, die Raad op Finansiële Dienste (RFD), se oudhoof, adv. Dube Tshidi, betwis.
Adv. Dube Tshidi wat vir lank die hoof van die FSCA se voorganger die RFD was. Foto: Verskaf
Adv. Busisiwe Mkhwebane, die OB, het in die verslag wat einde Maart uitgereik is 'n aantal negatiewe bevindinge teen Tshidi gemaak.
Hy was voorheen die uitvoerende beampte van die RFD wat verlede jaar deur die FSCA vervang is. Hy is nou deel van die bestuurskomitee van die FSCA in die oorgangstyd totdat 'n kommissaris aangestel word.
Die OB het verlede Donderdag die bevindinge in die verslag op 'n mediakonferensie bekend gemaak.
'n Besluit van die OB kan net intern hersien word as sy nog nie 'n finale verslag uitgereik het ingevolge art. 182 van die Grondwet en art. 8 van die Wet op die Openbare Beskermer nie. Die verslag wat sy uitgereik het, is 'n finale verslag, wat beteken die FSCA sal die verslag deur 'n hof moet laat hersien.
Fin24 het vroeër berig dit handel oor 'n klag wat deur Julius Malema, EFF-leier, teen Tshidi by haar ingedien is. Dit het ingesluit dat Tshidi die kurator Anthony Mostert op onbehoorlike wyse aangestel het. Malema se klag is in April 2017 tot die OB gerig.
Die FSCA het in 'n verklaring gesê Tshidi het tydens die ondersoek omvattende voorleggings gemaak waarop die OB nie gereageer het nie.
"Die FSCA vind die verslag is deurspek van foute wat aandui dat die OB nie die voorleggings in ag geneem het nie."
Fin24 het berig Mkhwebane het gesê Malema se aantygings dat daar onbehoorlike optrede met die aanstelling van die kurator was, is grondig.
Die OB het die FSCA 30 dae gegee om teen Tshidi en Mostert op te tree.
Lees die verslag van die OB oor Tshidi hier.
Meer oor: Fsca | Openbare Beskermer | Julius Malema | Busisiwe Mkhwebane | Kuratorskap | Pensioenfondse